Αρχισε η σύνοδος κορυφής της Ευρωπαϊκής Ενωσης στην Κοπενχάγη - 2002-12-12
Η Πολωνία και η Κύπρος στο προσκήνιο της προσοχής
Η Ευρωπαϊκή Ένωση άρχισε στην Κοπεγχάγη διήμερη σύνοδο κορυφής. Ανταποκριτές της «Φωνής της Αμερικής», που παρακολουθούν τις εξελίξεις στην Δανική πρωτεύουσα, μεταδίδουν σωρεία πληροφοριών γύρω από τα διαδραματιζόμενα στη σημαντική αυτή σύνοδο και στο περιθώριό της καθώς και στο τι αναμένεται να γίνει κατά τα επόμενο δύο εικοσιτετράωρα. Τις κυριότερες από τις πληροφορίες τους συνοψίζει το ακόλουθο σημείωμα του Γιώργου Μπίστη. Στη διήμερη διάσκεψη κορυφής που ξεκίνησε στις 8 το βράδυ της Πέμπτης, ώρα Ελλάδος, στην Κοπεγχάγη οι ηγέτες της Ευρωπαϊκής Ένωσης θα προσκαλέσουν δέκα υποψήφιες χώρες να ενταχθούν στην κοινότητα το 2004. Δύο από τις χώρες αυτές, η Πολωνία και η Κύπρος βρίσκονται στο προσκήνιο της προσοχής, για διαφορετικούς, όμως, λόγους η κάθε μία. Η Πολωνία χαρακτήρισε ευπρόσδεκτη την προσφορά της Ευρωπαϊκής Ένωσης να χορηγήσει αγροτικές επιδοτήσεις στα νέα κράτη-μέλη, αλλά παράλληλα, δεν απέκρυψε ότι ήλπιζε να εξασφαλίσει πολύ περισσότερα οφέλη. Ο Δανός Πρωθυπουργός Άντερς Ρασμούσεν, του οποίου η χώρα έχει την Προεδρία της Ευρωπαϊκής Ένωσης κατά το τρέχον δεύτερο εξάμηνο του 2002, παρότρυνε ξανά τα υποψήφια μέλη να μη προωθούν αιτήματα που δεν είναι ρεαλιστικό ότι θα γίνουν αποδεκτά. Από την άλλη, σχεδιάζονται διαβουλεύσεις γύρω από το αναθεωρημένο σχέδιο συνολικής λύσης του Κυπριακού το οποίο έχει υποβάλει ο Γενικός Γραμματέας των Ηνωμένων Εθνών Κόφι Ανάν και οι πολιτικές αυτές ζυμώσεις, περιπλέκουν την υπόθεση της ένταξης της Κύπρου στην Ευρωπαϊκή Ένωση. Πάντως, τόσο ο Πρωθυπουργός της Ελλάδας, Κώστας Σημίτης, όσο και ο Τασίν Ερτουγρούλογλου, που εκπροσωπεί τον Τουρκοκύπριο ηγέτη Ραούφ Ντενκτάς στην Κοπεγχάγη, δήλωσαν ότι δεν αναμένουν πως θα επιτευχθεί συμφωνία για την διευθέτηση του Κυπριακού πριν την λήξη της συνόδου κορυφής στην Κοπεγχάγη. Την Τετάρτη ο κ. Ντενκτάς είχε δηλώσει ότι δεν μπορεί να υπογράψει την προτεινόμενη συμφωνία, υπό την μορφή που έχουν δώσει σε αυτήν σήμερα τα Ηνωμένα Έθνη. Εάν το σχέδιο του ΟΗΕ δεν γίνει τελικά δεκτό από τον κ. Ντενκτάς, τα αναμενόμενα οικονομικά πλεονεκτήματα και οφέλη από την ένταξη της Κύπρου στην Ευρωπαική Ένωση θα απολαύσει, τουλάχιστον αρχικά, μόνο το τμήμα του νησιού που βρίσκεται υπό τον έλεγχο της διεθνώς αναγνωρισμένης κυβέρνησης της Κυπριακής Δημοκρατίας. Η ενταξιακή συμφωνία, όμως, αναμένεται πως θα προβλέπει ότι το κοινοτικό κεκτημένο θα ισχύσει σε ολόκληρο το νησί, όταν θα έχει διευθετηθεί το πολιτικό πρόβλημα της Κύπρου. Οι Ευρωπαίοι ηγέτες αναμένεται επίσης να εξετάσουν και Γαλλο-Γερμανική πρόταση, που προνοεί την έναρξη ενταξιακών διαπραγματεύσεων με την Τουρκία το 2005. Η Άγκυρα, όμως, που από μια δεκαετία και πλέον χτυπά την πόρτα της Ευρώπης, επιδιώκει να αρχίσει τον ενταξιακό της διάλογο με την κοινότητα μέσα στον ερχόμενο χρόνο. Την Τετάρτη ο Πρόεδρος των Ηνωμένων Πολιτειών, Τζώρτζ Μπους, τηλεφώνησε στον Δανό Πρωθυπουργό, Άντερς Ρασμούσεν, στον οποίο και εκδήλωσε την υποστήριξή του προς την προσπάθεια της Άγκυρας να ενταχθεί στην Ένωση. Αλλά παράλληλα, παράγοντες του Λευκού Οίκου υπογραμμίζουν, ότι η τελική απόφαση γι αυτό εξαρτάται μόνον από τους Ευρωπαίους, δεδομένου ότι οι Ηνωμένες Πολιτείες δεν ανήκουν στην Ευρωπαϊκή Ένωση. Κατά μία άλλη εξέλιξη, ο κ. Ντενκτάς, ο οποίος είχε υποβληθεί πρόσφατα σε εγχείρηση ανοιχτής καρδιάς στη Νέα Υόρκη, εισήχθη την Πέμπτη στο νοσοκομείο του Πανεπιστημίου της Αγκύρας. Όπως δήλωσε ο προσωπικός γιατρός του, Νουσρέτ Αράς, ο κ. Ντενκτάς θα παραμείνει στο νοσοκομείο για τουλάχιστον μία εβδομάδα, κατά την οποία θα του χορηγηθεί θεραπευτική αγωγή για την μετεγχειρητική αναιμία από την οποία πάσχει. Πάντως η κατάστασή του δεν θεωρείται σοβαρή. Ο κ. Ντενκτάς μετέβη στην Άγκυρα νωρίτερα σήμερα, αεροπορικώς από την Κύπρο. Στην Κοπεγχάγη τον εκπροσωπεί ο Τασίν Ερτουγρούλογλου, ο οποίος είναι εξουσιοδοτημένος να συμμετάσχει σε οτιδήποτε συζητήσεις γύρω από το σχέδιο των Ηνωμένων Εθνών για το Κυπριακό.